b'\n_START_ARTICLE_\nFord Capri\n_START_PARAGRAPH_\nFord Capri on Fordin vuosina 1968\xe2\x80\x931986 Euroopan markkinoille valmistama urheilullinen automalli. Sen innoittajana pidet\xc3\xa4\xc3\xa4n Pohjois-Amerikassa suuren suosion saaneita \xe2\x80\x9dponiautoja\xe2\x80\x9d, erityisesti Ford Mustangia. Kolmena mallisukupolvena valmistettu Capri saavutti suuren suosion, ja se oli omassa luokassaan markkinajohtaja. Kilpailijana sill\xc3\xa4 oli Opel Manta. Moottorivaihtoehdot vaihtelivat vuosien aikana 1,3-litraisesta Kent-moottorista aina 3-litraiseen V6-moottoriin asti. Lis\xc3\xa4ksi Capria valmistettiin Etel\xc3\xa4-Afrikassa V8-moottorisena Perana-erikoisversiona. Erilaisia Capri-versioita ja t\xc3\xa4ll\xc3\xa4 nimell\xc3\xa4 markkinoituja autoja valmistettiin my\xc3\xb6s Pohjois-Amerikassa ja Australiassa eurooppalaisen Capri-mallin lis\xc3\xa4ksi._NEWLINE_Vuonna 1971 esitelty kolmilitrainen Capri 3000 oli Fordin siihen menness\xc3\xa4 nopein sarjavalmisteinen auto. Sen huippunopeus oli 195 km/h._NEWLINE_Ford Caprin valmistus loppui 19. joulukuuta 1986, jolloin kolmen eri version yhteinen valmistusm\xc3\xa4\xc3\xa4r\xc3\xa4 oli 1\xc2\xa0886\xc2\xa0647 autoa. N\xc3\xa4ist\xc3\xa4 suosituin oli Mark 1 -malli, jota valmistettiin yli miljoona kappaletta. Ensimm\xc3\xa4ist\xc3\xa4 mallia myytiin Euroopan lis\xc3\xa4ksi my\xc3\xb6s Pohjois-Amerikkaan ja Australiaan. II- ja III-malleja myytiin p\xc3\xa4\xc3\xa4asiassa Eurooppaan. Vuodesta 1984 l\xc3\xa4htien autoa valmistettiin vain Englannin markkinoille oikealta ohjattavana versiona. Autoja valmistettiin Isossa-Britanniassa, Belgiassa ja L\xc3\xa4nsi-Saksassa. Vuodesta 1976 l\xc3\xa4htien autoja valmistettiin yksinomaan K\xc3\xb6lnin tehtaalla L\xc3\xa4nsi-Saksassa.'